Jedinečný zážitok. Americký orchester si zahrá so študentmi bystrického konzervatória
Odznejú skladby Beethovena, Dvořáka, či Bártoka. West Virginia Youth Symphony si pod Urpínom zahrá so študentmi konzervatória.
Mladí hudobníci z družobného, amerického Charlestonu si už po druhý raz zahrajú v Banskej Bystrici. Koncert orchestra West Virginia Youth Symphony so študentmi banskobystrického Konzervatória Jána Levoslava Bellu sa uskutoční v stredu (21.6.) o 18:00 v priestoroch Robotníckeho domu.
"V Banskej Bystrici sme koncertovali už pred piatimi rokmi a do svojho turné po stredoeurópskych metropolách sme ju museli zaradiť opäť. Do vášho mesta sme sa totiž zaľúbili na prvý pohľad," uviedli členovia orchestra zo Západnej Virgínie.
Ich návšteva nebude mať len umelecký charakter. "Naši študenti si precvičia i jazykové znalosti. Pre mladých hudobníkov pripravili zaujímavý program, počas ktorého im predstavia našu kultúru, architektúru a prírodu. Prvou zastávkou bude Špania Dolina, kde sa dozvedia o medenej histórii. Katolícke gymnázium Štefana Moysesa pripravilo stopovaciu hru priamo v centre. Američania tak zábavnou formou spoznajú najznámejšie dominanty mesta pod Urpínom," priblížila Dominika Mojžišová z kancelárie primátora s tým, že pre Banskobystričanov zahrajú to najlepšie z vážnej hudby. Odznejú skladby Beethovena, Dvořáka, Bártoka, Coplanda a ďalších.
Orchester West Virginia Youth Symphony vznikol v roku 1949. Počas svojej činnosti niekoľkokrát zmenil názov, no jeho cieľ ostal rovnaký. Poskytuje mladým ľuďom príležitosť ukázať svoj talent a vystupovať s orchestrom v rôznych štátoch sveta.
Foto: ilustračné